Papersnake/gushiwen huggingface dataset:
过大庾岭
苏轼（宋代）

一念失垢污，身心洞清净。
浩然天地间，惟我独也正。
今日岭上行，身世永相忘。
仙人拊我顶，结发授长生。
偶得
于谦（明代）

地僻尘嚣远，公馀兴未清。过门无俗辙，闭户有书声。

宾从皆时彦，谋谟尽物情。菲才叨重寄，何以答升平。
送吴郎中赴忠州
王建（唐代）

西台复南省，清白上天知。家每因穷散，官多为直移。

遥边过驿近，买药出城迟。朝野凭人别，亲情伴酒悲。

故园愁去后，白发想回时。何处忠州界，山头卓望旗。
偈颂十八首
释道璨（宋代）

天高地厚，日盈月昃。
全提半提，天地悬隔。
谪仙词
陈陶（唐代）

牧龙丈人病高秋，群童击节星汉愁。瑶台凤辇不胜恨，

太古一声龙白头。玉气兰光久摧折，上清鸡犬音书绝。

蜺旌失手远于天，三岛空云对秋月。人间磊磊浮沤客，

鸑鷟蜻蜓飞自隔。不应冠盖逐黄埃，长梦真君旧恩泽。
辛巳秋奉命偕成国新乐及礼臣同相孝陵值成国寿日排律言贺中元后一日
黄锦（明代）

暑退中元后，祥开岳降初。月轮谦有受，川德盛方潴。

爽气翔高宇，凉飙动六虚。槎浮凌蜃泛，药捣傍蟾茹。

阿母乘云驭，群仙降玉除。为传青鸟信，言奉紫霞书。

有馔多麒脯，无觞不露湑。涟漪烽树发，飘飏凤笙嘘。

舞奏霓裳袅，歌赓桂棹徐。婆娑今半百，笑傲历千馀。

孝寝行将近，河流委以纡。皇皇钦简命，赫赫戒衣茹。

剔攘存桢干，封培禁铄锄。龟螭增宝碣，金石炳玄庐。

返旆朝丹阶，承恩锡路车。南山歌乐只，北海庆华胥。

带砺永无极，冈陵同宴如。
明道祠满
刘克庄（宋代）

初作衡山香火缘，不教俗事到吟边。
清狂畴昔有三藁，警策即今无一联。
汝辈未宜轻宿士，此翁犹及见先贤。
丁宁稚子收残草，他日笺家要谱年。
送陈成伯出牧陕府
刘攽（宋代）

陈公六十丐朱轮，豪气谁怜亦为贫。原上鹡鸰深涕泪，枥间骐骥发精神。

山违折坂皆夷路，河透酾渠即要津。千岁海棠死铁色，因君光彩会如新。
夜梦与罗子和论药名诗
朱翌（宋代）

钻破故纸我拙计，该贯众史子得意。
签排百部象齿悬，陟厘万张蝇头字。
分甘遂如百两金，作苦躭成五车记。
地锦天花出妙机，琼田水英生爽气。
诗成欲度甫白前，冠弹请继王阳起。
天门冬夏鸢尾翔，香芸台阁龙骨蜕。
任真朱子老无用，得时罗君政如此。
今宵月白及风清，想君不作呼卢会。
泉石膏育肯过予，饮量定能加五倍。
芳洲
李兼（唐代）

芳洲日云夕，薄言撷兰荃。
悠悠无与赠，脉脉空自怜。
美人洵且都，为加一笑嫣。
知己古所重，欲报甘縻捐。
未省晼晚姿，可复成春妍。
彼哉爨下桐，犹为朱丝弦。
秋夕书怀
唐庚（宋代）

亹亹岁华侵，垂垂老境临。时光自风雨，寒色到衣衾。

万窍号秋杪，孤灯照夜深。蛩声亦清苦，唧唧伴人吟。
颂古五首 其一
释原妙（宋代）

涅槃地狱本无差，只为从来被眼遮。三脚瞎驴才𨁝跳，镬汤垆炭即吾家。
金刚随机无尽颂·叹仰流通
释印肃（宋代）

同心咸信受，万行俱圆就。
一道灌众生，誓愿弘慈救。
坤维军前寄江南弟兄
吴融（唐代）

二年征战剑山秋，家在松江白浪头。关月几时干客泪，

戍烟终浪起乡愁。未知辽堞何当下，转觉燕台不易酬。

独羡一声南去雁，满天风雨到汀州。
偶送西归朝天二集与尤延之蒙惠七言和韵以谢之
杨万里（宋代）

梁溪归自镜湖天，笔捲湖光入大篇。倾出锦囊和雨湿，炯如柘弹走盘圆。

许分句法何曾付，自笑芜辞敢浪传。两集不须求序引，祇将妙语冠陈编。
留台宾客李公挽辞二首
苏颂（宋代）

当年开府镇金陵，贱子尝蒙国士称。
俯仰绪言犹在耳，齎咨遗恨遽填膺。
人歌梁木空伤鲁，兆启佳城欲葬滕。
引绋都门时一恸，悲风凄咽更难胜。
元夕二首
王守仁（明代）

故园今夕是元宵，独向蛮村坐寂寥。
赖有遗经堪作伴，喜无车马过相邀。
春还草阁梅先动，月满虚庭雪未消。
堂上花灯诸弟集，重闱应念一身遥。

去年今日卧燕台，铜鼓中宵隐地雷。
月傍苑楼灯影暗，风传阁道马蹄回。
炎荒万里频回首，羌笛三更谩自哀。
尚忆先朝多乐事，孝皇曾为两宫开。
【越调】天净沙_嘲歌者茶茶
周德清（元代）

嘲歌者茶茶
根窠生长灵芽，旗枪搠立烟花，不许冯魁串瓦。休枪高价，小舟来贩茶茶。
舟阻女儿港
庐山面已难寻，孤山鞋不曾沉，掩面留鞋意深。不知因甚，女儿港到如今。
更漏子（余甘汤）
黄庭坚（宋代）

庵摩勒，西土果。霜后明珠颗颗。凭玉兔，捣香尘。称为席上珍。

号余甘，争奈苦。临上马时分付。管回味，却思量。忠言君试尝。
戏题
张侃（宋代）

雨后露华白，风前岚气清。秋心愁不展，垂白睡难成。
书怀
夏竦（宋代）

黄阁有贤图国计，皂囊无党害边功。
河湟饮马无难事，一点沙尘在目中。
送毛大可检讨假归
刘中柱（清代）

玉河桥畔柳疏疏，最是离情不自如。同调十年怀旧雨，归装一束只残书。

镫红酒绿围炉后，花落莺啼拨棹初。回首上林人衮衮，马头尘起拂金鱼。
微寒
郭祥正（宋代）

广潦生寒夜，幽人独倚楼。渚涯迷海若，灯火想渔舟。

雷鼓蛙争响，云天月暗流。未应时序变，初夏反如秋。
夜大风雪次日快晴
胡寅（宋代）

造物非难料，寒温本一家。
冲风来雨雪，暖日放莺花。
行矣春方嫩，悠哉兴未涯。
芦蒿媚烟渚，荻笋破江沙。
宫词一百首
岳珂（宋代）

五夜钟声上直时，焚香重熨早朝衣。
里头殿直催排立，等候君王出木围。
当垆
曹勋（宋代）

胡姬年十五，艳色娇阳春。
花间开绣户，席上设红茵。
含羞留醉客，斂袂送行人。
多谢金吾子，衷情讵易陈。
行药城东作
屈大均（明代）

仲春已清和，逍遥可行药。炎洲多灵草，勾萌先咀嚼。

采兰者谁子，邂逅当林薄。无营似白华，无欲同朱萼。

绿叶与紫茎，平生所磨错。微雨上膏滋，本根远相索。

其旁石菖蒲，尺寸琼瑶削。紫茸何葳蕤，九节含风弱。

安期所服饵，玉颜以灼灼。秦帝于我求，蓬莱奋云蹻。

千岁与君期，神仙多戏谑。桥下流韸韸，少君与斟酌。
寄乙上人
韩淲（宋代）

盂兰盆会日，元自目犍连。摄化应无量，追修亦有缘。

荒荒谁正令，的的漫单传。业报众生苦，三涂对四禅。
满江红•华逊来与予同甲，以端午前一日生，因有此赠
彭孙遹（清代）

不饮何为，把一切、穷愁尽扫。看门外、花明草暖，天中时到。

绣虎银符都插遍，那堪令节成吾老。唤红巾、翠袖为君歌，声缭绕。

人世事，堪成笑。馀子辈，宁须道。尽东涂西抹，誇他年少。

拟作山中同甲会，天涯知己樽前少。向南邻、呼取洛阳生，同倾倒。
鸟啼花落
郭之奇（明代）

山静岩烟隮，春遥树影深。樵风闻黝黑，微路出幽森。

自结羁人恨，偏惊物候沉。鸟啼应有意，花落岂无心。
渔父四时歌
周必大（宋代）

朝霞沉绮乌鹊兴，钓车徐理桹一鸣。
夕蟾散金鸥鹭浴，乘流荡桨清江曲。
行人卓午汗如流，绿阴浓处杙扁舟。
丝纶卷尽身无事，日长睡足风飕飕。
觉来一觞仍起舞，未信人间有炎暑。
宫词 其十四
王仲修（宋代）

玉阑万朵牡丹开，先摘姚黄献御杯。翠幕重重围绕定，料应蜂蝶不曾来。
洛阳
易士达（宋代）

季龙方始是童时，视志观声已叹奇。
啸倚上都门外者，如何夷甫却先知。
感怀 其四
李端临（清代）

草木有本性，扶干自然直。鸢鱼有天机，何处著智力。

如何矫揉者，门内亦粉饰。
竹夫人
方一夔（宋代）

残阳未敛戍，中夜苦无奈。噆肤跳蚤行，掠面飞蚊过。

玲珑织翠缕，有来馈一个。不惟供夜直，亦可专房卧。

此君丈夫心，节操抱寒饿。未免斤斧伤，复受巾帼涴。

我老乏风情，偃息便慵惰。不令魁梧人，化作儿女愞。
忆龙山院兼简蟾上人
释智圆（宋代）

幽景远嚣俗，重来兴未穷。
钟声翠微里，刹影碧溪中。
地冷庭松瘦，门间野径通。
几因深夜知，密雪下寒空。
寄韬光禅师
白居易（唐代）

一山门作两山门，两寺原从一寺分。
东涧水流西涧水，南山云起北山云。
前台花发后台见，上界钟声下界闻。
遥想吾师行道处，天香桂子落纷纷。
送益阳州守额森哈雅
宋褧（元代）

龙节光临泽国遥，凤毛声振相门高。朝辞阙陛香凝袖，暮饯邮门酒污袍。

我爱甘棠留楚甸，谁怜楚雁集江皋。一州如斗君休薄，考最犹能张尔曹。
红林檎近 春日旗亭即事，用周美成韵
王士禄（清代）

蘋叶晴溪小，柳花春店香。鹅儿黄似酒，凫影白浮塘。

偶来临风曳杖，坐喜对水开窗。垆侧小妇凝妆。莺语更如簧。

十载羁宛洛，此日踏江乡。侧身吊古，茫茫金粉齐梁。

况南徐南兖，江山如画，放怀且饮千百觞。
袷飨太庙
佚名（隋代）

瑟彼良玉，荐于明灵。
宸襟蠲洁，郁鬯芬馨。
牲牢在俎，金石在庭。
莫重者裸，慈嘏来宁。
晚次巴陵
李端（唐代）

雪后柳条新，巴陵城下人。烹鱼邀水客，载酒奠山神。

云去低斑竹，波回动白蘋.不堪逢楚老，日暮正江春。
申应时以图寻山图所载湖之西溪也为作二绝句 其二
沈与求（宋代）

故国山川真可老，十年尘土负归期。而今更笑申夫子，似我平生费梦思。
越谿怨
冷朝光（唐代）

越王宫里如花人，越水谿头采白蘋.白蘋未尽人先尽，谁见江南春复春。
道过茌平县感马周事
汪梦斗（宋代）

卧驾驴车入博州，青山淡淡夕阳愁。翻思故国今何在，枉抱忠肝似马周。
久为尘事关怀因成一绝
陈藻（宋代）

读书得趣是神仙，未若神仙断火烟。
解把老夫埋俗窟，多时不放上青天。
颂古二十五首
释崇岳（宋代）

杀活全机觌面提，大家相聚吃茎虀。
后生不省这个意，只管忙忙打野榸。
送史水东访余干张千林
黎廷瑞（宋代）

永夜一灯青，相逢话苦心。
悠悠拾翠梦，嫋嫋采芝吟。
小雨黄花健，西风荷叶深。
何须笑摇落，春意在山林。
皂罗袍 新月
吴尚憙（清代）

乍可碧空云散。见银钩一曲，照上阑干。闲庭初漾百花妍。

花香人影相留恋。更筹暗转。苔阶露寒。金波清浅。

玉镜婵娟。数良宵、看到轮儿满。
宁倅挽词 其一
徐积（宋代）

人生如逆旅，来去何容易。对面正谈笑，转头成梦寐。

伤哉手上书，已矣胸中事。义不复驾骥，洒尽辞家泪。
丙寅二月二十二日抚州如归馆雨中有怀诸朝客
韩偓（唐代）

凄凄恻恻又微嚬。欲话羁愁忆故人。薄酒旋醒寒彻夜，

好花虚谢雨藏春。萍蓬已恨为逋客，江岭那知见侍臣。

未必交情系贫富，柴门自古少车尘。
宫词三十三首
曹勋（宋代）

务农春诏将臣宣，欲翳禾麻变有年。
圣意且耕仍且战，稍令诸道作屯田。
改营外舅大夫园域
李梦阳（明代）

贵贱无二死，贤愚同一丘。明公昔谢世，迹骇理夷犹。

夷犹及兹年，墓木拱巳稠。志决物可赞，运旋情更酬。

悽悽临圹穴，崩迫览阴幽。昔为美丈夫，今与腐者俦。

枯骨蔓草缠，剑佩攒蚍蜉。痛沉秪愈迷，神期竟何游。

名崇寿罔积，露陨蕙先秋。芳尘满华屋，故马咆行辀。

改园仅逾阡，穿地即我谋。方期枌槚成，庶纡生者忧。

为惟国士遇，因恸遂成讴。
香花桥
安经德（清代）

何必天台去，家山步石梁。欣逢天雨化，曳杖闻空香。
喜晤尹拜石即与言别
朱景英（清代）

怀君逾浃岁，相见复相怜。霜雪寒如此，风波险故然。

宿春蛮徼路，倚棹海门船。聚散嗟何促，含情共远天。
文文山画像赞
邓剡（宋代）

目煌煌兮疏星晓寒，气英英兮晴雷殷山。
头碎柱而璧完，血化碧而心丹。
呜呼，谁谓斯人不在世间。
春阴席上
韩琦（宋代）

腊寒初破作春阴，澌涩铜乌远漏沉。气折笙簧声易软，涧匀梅柳色潜深。

已催豪侠将狂兴，更恼衰残欲病心。任展轻销谁画得，雾昏楼阁半遥林。
汉铙歌十八首 其十四 圣人出
胡应麟（明代）

圣人出，明光宫，万乘千骑升回中。望祀天地，禋于六宗。

百神来享，以莫不肃雍。肃肃雍雍，四方同风。唐虞之世，比屋皆可封。

浩浩大化，与天地无终。
次韵洪令三月晦见寄
苏籀（宋代）

掺袂东君属此觞，朱明履运返何乡。
结成硕果鹂鹒语，吹尽落何桑柘光。
梅雨闻君醉山阁，麦风招我步濠梁。
惜春岁月那相贷，肠断连山草树长。
听雁
卢震（清代）

闲窗寂寂映春晖，嘹呖参差听渐微。故向羁人头上过，偏从独渐舍边归。

楚南麦长流民返，燕北沙温猎骑稀。珍重远投鸡鹿塞，雌雄相保任高飞。
春兴（四首）
李濂（明代）

嵩渚先生麋鹿姿，早春乐事许谁知。
晴游杏坞诗成捷，夜醉榆村酒散迟。
身世一锄聊半饱，江湖双鬓未全丝。
逢人不解藏踪迹，笑赠山中五色芝。
史德夫作渚云亭苏养直有诗余初未识苏次共韵
李弥逊（宋代）

新亭花木低几杖，叶幄已成藏远山。
小渚云生夜深月，十分秋思五湖间。
楚南伟观楼
柳开（宋代）

洗尽蛮烟几案空，登临直见楚山雄。
坐当鸿鹄高飞处，身在乾坤灏气中。
木落有情瞻北阙，霜轻无梦入西风。
凭阑自是蓬瀛客，独对潇湘兴未穷。
过洛阳赠亲旧
晁说之（宋代）

古来无奈洛阳尘，兴属今朝谁与亲。
河岳新秋初过雁，园林晓月远行人。
波声有喜咸通汴，云影相随直到秦。
白笋紫姜勤故旧，公孙出仕独堪嗔。
挽罗榷院子远
刘应凤（宋代）

共说门庭王谢盛，谁知骨相岛郊穷。
躬行自得前贤法，家礼犹还三代风。
脚迹肯随权要出，头衔宁与浊流同。
湖山寒食多新鬼，地下何颜见此翁。
水西曲六解
姚燮（清代）

风从西水来，风从东水去。妾舟住水西，郎舟水东住。

东水杨柳多，西水杨柳少。水东明月昏，水西明月好。

妾爱荷花香，郎爱双鸳鸯。鸳鸯入荷花，不知谁短长。

荷花片片风，鸳鸯拍拍水。荷花无百日，鸳鸯有千里。

妾唱水西曲，郎来水西路。趁妾水西船，送郎水西渡。

水西春水浅，水西秋水深。识郎春水面，要妾秋水心。
宿州道中微雨望前山行云
郭之奇（明代）

竟日断青山，云根于何植。弥空绝飞云，雨意于何测。

旷野落平荒，纵有难遽识。情炎拂夏威，遂与征途逼。

怀此周道阴，翻怪山情匿。晨驱宿途中，忽动前山色。

合沓萃冥苍，行岫俄先得。凉薰反其吹，霢霂旋飞北。

飘闪下日晖，光尘次以克。坐使烟颜除，旦昏收爽息。

百里分近遥，迷茫昏黛即。始信肤寸功，卓哉孤嶂力。

奇峰何足誇，君看垂天翼。
怀寄周元翁十首
贺铸（宋代）

周郎有史才，班马可并驱。
纷纷谗谄人，畏君笔削诛。
我恨接君谗，要亦君之徒。
沈痾积岁月，顾此留须臾。
志我圹中石，赖君文不谀。
庶乎陵谷变，名字见君书。
哭水丘随州
黄庶（宋代）

卧理随民欲问安，讣邮俄至废朝餐。
秦川旧会欢如在，汉水新朝墨未乾。
丹旐已归人寂寞，素车徒有泪汍澜。
时情冷暖尤无味，一臂相知在肺肝。
疲行
晁说之（宋代）

岁暮疲行役，荒郊绝见闻。
林寒无鸟宿，山燥不归云。
得失为生计，浮沉预世纷。
好怀思软语，终待颍阳君。
杂咏一百首·齐人妻
刘克庄（宋代）

不敢怨夫子，徒悲误姜身。
安知同穴者，乃是乞墦人。
劳农岘山乘兴游何山同行宋子飞沈虞卿霍从周范文质
王十朋（宋代）

去秋游道场，俯瞰何山路。林泉虽在眼，未暇飞杖屦。

尘埃汩城市，遥望隔烟雾。春光忽已半，播谷催农务。

欲作卞山行，偶逢风伯怒。肩舆出城南，乘兴访幽趣。

山藏佛屋深，迹蹑陈朝故。老松不记年，脩竹莫知数。

鸟鸣说法池，花落在禅处。书空何公堂，木拱安定墓。

青山看未足，回首日已暮。小溪何处是，归诵苏仙句。
甲子春晴久三月晦得频雨喜而为二绝句 其一
郑刚中（宋代）

夜半风雷破久晴，四檐侵晓尚泠泠。欣然拥被重寻睡，梦见汉中春麦青。
题成都玉局观孙位画龙
贯休（唐代）

我见苏州昆山佛殿中，金城柱上有二龙。

老僧相传道是僧繇上，寻常入海共龙斗。

又闻蜀国玉局观有孙遇迹，蟠屈身长八十尺。

游人争看不敢近，头觑寒泉万丈碧。
送庄贤良赴召试
项安世（宋代）

丙午陂当复，王春瑞习占。
龙楼上宝册，鹤诏下穷檐。
地脉通闽蜀，人才出老严。
定羞新学曲，只守旧心潜。
剩想尧眉乐，深垂舜目谦。
有怀天变数，无计士风廉。
庶证方如此，君行得滞淹。
六题聊复尔，制策待韬钤。
久噎须详吐，沈疴与痛砭。
一扶媮意立，尽解结喉箱。
人士回生气，乾坤振绝焰。
宏开九县赤，永息万方黔。
治世吾何用，媸人影自嫌。
弃荆宜入蜀，比素讵将缣。
逐食俱随雁，论心偶类鹣。
雅怀钦粹淑，盛事惬窥觇。
从此迟为圃，它年说作监。
因声到邛僰，市肆觅疏帘。
三登径山而雨或日龙王相迎予笑而戏以诗
刘过（宋代）

细雨霏霏洒路尘，龙神有意迓佳宾。
世间小节成姑息，尽念熬焦烈骨人。
崮山驿晓发
恽珠（清代）

旅馆柝声残，呼童整绣鞍。林遮山径黑，月浸戍楼寒。

少小长随宦，驰驱竟自安。平生多游兴，到处望烟峦。
翳乐
佚名（魏晋）

人生欢爱时，少年新得意。一旦不相见，辄作烦冤思。
送聂之美摄尉韦城
司马光（宋代）

徒劳已足倦，漂泊益恓惶。
短剑无三尺，征衣共一囊。
折腰从事马，赞谒使君堂。
并日屡承檄，无时不里粮。
官曹大儿戏，弓槊小军行。
破柱翻偷窟，倾林索盗囊。
村墟旅颜黑，风日故衫黄。
暝宿投烟舍，朝餐荫道桑。
唯忧课书殿，岂慕芦飞章。
志气空磅礴，才华浪激昂。
镌鑱圭始莹，磨拂鉴尤光。
衣褐仍缠绔，无羞俗吏装。
入山行
朱秉成（清代）

车行五日不见山，壮思酷欲登孱颜。耳闻车子坐愁叹，明朝腰脚疲扪攀。

我闻此语哑然笑，丈夫胡为畏山峤。桃镫手蜡一两屐，好凌绝巘恣凭眺。

荒村鸡未鸣，车子催登程。车声隆隆入山去，山径渐仄陂不平。

一石忽仰一石俯，怪石作堆蹲去路。十步摧轮五步颠，精摇目眩已生怖。

有如挽舟上恶滩，欲上不上摧心肝。有如飞鸟坠绝壁，一落千丈屏不息。

破晓惊魂午始定，到此扫尽看山兴。努力加餐复上车，上车颇复忧蹭蹬。

道旁争说太守贤，累累石齿经磨镌。不然十里五里路，弃车覆辙纷蝉联。

吁嗟乎！人生蜷足不出户，道路那复知艰阻。君不见太行山高高插天，行人终日如蚁旋。

又不见天梯石栈歌蜀道，王生叱咤头不掉。由来世路多崎岖，岩岩泰山犹坦途。
自房州归掌口闻杜鹃时杜鹃花盛开
张嵲（宋代）

乱中一任青春去，只有闲愁和鬓华。
日暮风吹古原树，杜鹃啼遍满林花。
金缕曲 芝姊周期有感
曹景芝（清代）

一别经年矣。问黄泉、芳魂缥缈，与谁相倚。剪纸招来招未得，空对冷清清地。

更觉得、埋愁无计。悔不当初休识面，到而今、少了伤心事。

挥洒尽，两行泪。

今宵我已拚憔悴。况又是、敲窗风雨，助人闷意。怎及软红尘里客，终日醉生梦死。

浑莫解、相思滋味。若解相思多薄命，道君生、也受情痴累。

知己感，一而已。
次韵寄荀晋仲简陈夫子
王之道（宋代）

二老亭亭双属玉，交映霜余半溪绿。
才高一世妙言语，落笔珠玑烂盈掬。
时来钓叟为三公，傅岩莘野谁雌雄。
纷纷俗态任冷暖，风云早晚腾蛟龙。
中兴复见宣和盛，须信人心协天命。
真从僵仆正邦基，更向膏肓起民病。
尺书寄我三长篇，管中窥豹非其全。
墨渝纸敝未释手，晴窗飞尽沉香烟。
嗟予留滞濡须坞，梦寐斯文属燕许。
何当单骑造斋榻，遂使高轩出城府。
春风回首归萌芽，又促畦丁种早瓜。
我心倾写会有日，为言已办浮江槎。
溪上桑叶萤食已既今年蚕事颇落寞
黎廷瑞（宋代）

沿溪十亩桑，绿叶敷且腴。
朝采不盈筐，暮视唯空株。
乃知飞萤不，窃食无复余。
汝饥既云餍，蚕饥当何如。
岂挟照书劳。我困正在书。
喫衣谚所笑，思炙计复虚。
僮奴日捕拾，囊献如囚拘。
尘编眊难覩，乾死气亦纾。
政尔可得尽，一笑清霜初。
清霜几时不，我亦寒无襦。
及时且封溉，朂哉为后图。
咏史诗。沛宫
胡曾（唐代）

汉高辛苦事干戈，帝业兴隆俊杰多。

犹恨四方无壮士，还乡悲唱大风歌。
和知郡史监丞鹿鸣宴诗
方岳（宋代）

文物声明极盛秋，傅岩人不待形求。
笔扛龙鼎雄豪在，手拔鲸牙汗漫游。
温饱定知非雅意，治安谁与借前筹。
老予曾到慈恩顶，更放诸贤出一头。
御苑采茶歌十首 其九
熊蕃（宋代）

脩贡年年采万株，只今胜雪与初殊。宣和殿里春风好，喜动天颜是玉腴。
游西洞庭山
叶茵（宋代）

漫游三十载，屐齿晕苍苔。
两地无多里，一生能几回。
洞深龙未蛰，丹熟灶无灰。
已觉忘身世，松梢有鹤来。
春日游上方寺访竹塘上人禅房四首 其二
李英（清代）

披云游古刹，问偈欲栖禅。共倚梅花阁，因翻贝叶篇。

青霞吾道在，丹壑此心悬。何事劳行役，尘踪只自怜。
王乐道观文挽词三首 其二
范纯仁（宋代）

秘殿承新宠，储宫冠旧僚。从龙登紫极，扶日上青霄。

暝壑移舟远，长川阅水遥。瞻怀柏城路，丹旐去飘飘。
赋得春雪映早梅
元稹（唐代）

飞舞先春雪，因依上番梅。一枝方渐秀，六出已同开。

积素光逾密，真花节暗催。抟风飘不散，见晛忽偏摧。

郢曲琴空奏，羌音笛自哀。今朝两成咏，翻挟昔人才。
观静江山水呈陈鲁叟漕使
戴复古（宋代）

昨者登梅岭，兹来入桂林。
相从万里外，不负一生心。
湖上千峰立，樽前十客吟。
讥评到泉石，吾敢望知音。
奉和元相公家园即事寄王相公
韩翃（唐代）

共列中台贵，能齐物外心。回车青阁晚，解带碧茸深。

寒水分畦入，晴花度竹寻。题诗更相忆，一字重千金。
和彭养正陈令尹
王庭圭（宋代）

气压秋园百草芽，风流宜在令君家。但倾绿蚁伴清客，莫羡黄金刻藓花。
壬戌诞日四首并得三字 其三
林熙春（明代）

茹素频年茶当酒，清秋淑景醒为酣。明朝日月升恒八，此夕宾朋斝酌三。

叔子樽前陪共乐，诸孙岭外想分甘。燕城忽听砧声急，且把封疆努力戡。
溪亭春日二首
高斯得（宋代）

岂不怀归蜀道难，故来溪上税浮骖。
新诗功次日迁九，潜圣仪浮昼接三。
窗竹有怀陪素隐，园花无赖恣红酣。
要将云淡风轻句，参请宗门老晦庵。
减字木兰花 赐玄悟玉禅师
完颜雍（金朝）

但能了净。万法因缘何足问。日月无为。十二时中更勿疑。

常须自在。识取从来无挂碍。佛佛心心。佛若休心也是尘。
书陈氏小轩壁
丘葵（宋代）

一榻自徜徉，悠然古意长。
地幽如佛舍，轩小似船房。
萱草依堂绿，荆花夹树香。
我来访幽隐，话裹雨声凉。
和武中丞秋日寄怀简诸僚故
刘禹锡（唐代）

退朝还公府，骑吹息繁阴。吏散秋庭寂，乌啼烟树深。

威生奉白简，道胜外华簪。风物清远目，功名怀寸阴。

云衢念前侣，彩翰写冲襟。凉菊照幽径，败荷攒碧浔。

感时江海思，报国松筠心。空愧寿陵步，芳尘何处寻。
丑奴儿慢·麓翁飞翼楼观雪
吴文英（宋代）

东风未起，花上纤尘无影。峭云湿，凝酥深坞，乍洗梅清。钓卷愁丝，冷浮虹气海空明。若耶门闭，扁舟去懒，客思鸥轻。
几度问春，倡红冶翠，空媚阴晴。看真色、千岩一素，天澹无情。醒眼重开，玉钩帘外晓峰青。相扶轻醉，越王台上，更最高层。
得鹤川守崔斗瞻札
苏嵋（清代）

剑津离别后，廿载各天涯。山雨迷归雁，淮云急逝骓。

干戈方过眼，发鬓已成丝。万里伤心事，音书到下邳。
和英州太守何智翁次韵冯仲礼麻江桥
郑侠（宋代）

叠石梁空太守贤，一年功力倍千年。
惠从今日流终古，智是当时决九川。
有竞轮蹄何杂沓，无情风月亦流连。
红灯焰焰三更市，从此吴江不直钱。
伤妓人董氏四首
张说（唐代）

董氏娇娆性，多为窈窕名。人随秋月落，韵入捣衣声。

粉蕊粘妆秋，金花竭翠条。夜台无戏伴，魂影向谁娇。

旧亭红粉阁，宿处白云关。春日双飞去，秋风独不还。

舞席沾残粉，歌梁委旧尘。独伤窗里月，不见帐中人。
赠刘秀才归理乡校
汪广洋（明代）

江浦风高木落稀，江天云阔雁飞迟。正怜张翰思归日，况值文翁领校时。

左蠡庙前山隐隐，宜春台口柳依依。经行得意多题咏，莫惜鸾笺寄凤池。
春怨
夏敬渠（清代）

堂中何事话周遮，燕子无端到妾家。夜雨谱成长恨曲，春风酿出可怜花。

钟声枕畔天难晓，柳色楼头日易斜。遥望白云最深处，也知啼杀后栖鸦。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其五
李纲（宋代）

江湖渺无涯，怅然怀震泽。地分吴楚远，天共云水白。

鲈鱼正堪脍，蟹螯亦可擘。何日归去来，秋风思迁客。
古洛钓台
冼桂奇（明代）

古洛新成一钓台，石桥流水几人来。相逢莫问行藏事，且看沙鸥日往回。
罗寿可再如旧都作归来窗以为亲悦劝之归者皆
陈杰（宋代）

玉门关冷风低草，浪泊水西看飞鸟。
柴桑松菊坐来荒，杜曲桑麻随分有。
封侯作梦嗟晚岁，吟诗无功成白首。
蓦波一叶故都怀，短世閒身发方黝。
未省匡山几卷书，能胜平乐千金酒。
白云舍下绮疏新，行止随时悦亲。
君家所有吾犹赠，已负东洋北海身。
翁海村见过出示近著并悉金石之富
印鸿纬（清代）

胸次恢恢万卷蟠，对君方愧著书难。残年何意联今雨，一晤居然证古欢。

龙简惜无神为守，馆坛闻说字犹完。听莺居外春波暖，尚拟来游尽借看。
鹤
褚载（唐代）

欲洗霜翎下涧边，却嫌菱刺污香泉。

沙鸥浦雁应惊讶，一举扶摇直上天。
天净沙 其二 爱月夜眠迟
杨慎（明代）

良宵一刻千金。水晶宫里沉沉。月姊休教妒影。离情别恨。

人间天上同心。
宣化道中
善能（清代）

湍急响林隈，长途暮色摧。水吞龙背没，风裹马蹄回。

且喜边尘静，遥闻画角哀。牧羊荒草路，吊古几徘徊。
雨春馆即事
陆费瑔（清代）

蕉阴满地袅茶烟，绿透窗纱斗室便。松鼠落檐桐吐乳，箨龙穿径笋行鞭。

帘间危石如人立，枕畔残棋待客眠。半日清间尘不到，幽栖何异小游仙。
毛公坛福地
范成大（宋代）

松萝滴翠白昼阴，七十二峰中最深。
绿毛仙翁已仙去，惟有石坛留竹坞。
竹阴扫坛石槎牙，汉时风雨生藓花。
山中笙鹤尚遗响，湖外人烟惊岁华。
道人眸子照秋色，邀我分山筑丹室。
驱丁役甲莫儿嬉，渴饮隐泉饥饵术。
二叠
刘克庄（宋代）

生在荒山野水傍，可曾倚市更窥墙。
幽妍丑杀施朱女，高洁贤于传粉郎。
北第同赏芍药
韩琦（宋代）

芍药名高致亦难，此观妖艳满彫栏。酒酣谁欲张珠网，金钿偏宜间宝冠。

露裛更深云髻重，蝶栖长苦玉楼寒。郑诗已取相酬赠，不见诸经载牡丹。
使辽作十四首 其十二
刘跂（宋代）

置酒穹庐晓，僧山合管弦。应缘地褊小，难遣舞回旋。

风急皮毛重，霜清湩酪膻。君看东向坐，贵重尽童颠。
知府黄寺簿生日
释绍嵩（宋代）

器度风标合出尘，高贤应总贵全真。
野僧何以伸谣咏，鹤算三千别有春。
送洪司令
吴泳（宋代）

经年分月伴西清，又佐戎轺勇北征。
下马必能书檄草，从军元是擅诗名。
熙丰作俑能无过，元佑操舟却要平。
局面既新棋势别，消详专在幕中评。
次韵王监簿春前对雪之作
戴表元（宋代）

情怀未厌日如年，幻境先看海变田。
梁苑贵游图画裹，山阴风致酒尊前。
虾须帘湿间春晓，猊舌香深凝午烟。
肯信高人有高卧，矶头新泊钓鱼船。
归鸟·其三
陶渊明（魏晋）

翼翼归鸟，训林徘徊。
岂思天路，欣及旧栖。
虽无昔侣，众声每谐。
日夕气清，悠然其怀。
入春屡作雪不见梅花仍用雪中韵作古诗悲之
袁宏道（明代）

寒花如古玉，未出屡遭刑。
幽魂欣冷石，怨入楚骚经。
置驿报花欣，未晓心先听。
梦到讯不到，浇炙瘦园丁。
雪心胶蜡蒂，乱结如顽硎。
欣得鹤膝枝，一洗龙脑腥。
扫室待天女，㓗水贮空瓶。
枕上见罗浮，诸仙门反扃。
菊格与兰韵，于汝犹鹡鸰。
纷纷缛桃李，奚啻渭与泾。
沁园春（赋月潭主人荷花障）
陈人杰（宋代）

云锦亭西，记与诗人，拍浮酒船。看洛川妃子，锦衾照水，汉皋游女，玉佩摇烟。秋老芳心，波空艳质，惟见寒霜凋碧圆。争知道，有西湖五月，长在尊前。

素纨红障相鲜。更澹静一枝真叶仙。向风轩摇动，但无香耳，蓼丛掩映，自是天然。猊背生烟，蜡心吐月，赢得吴娃歌采莲。陈公子，似日休钟爱，兴满吟边。
送程思永
李处权（宋代）

恭惟文简公，雅意在人物。
一时推鉴裁，似秉袁许术。
莘莘材馆盛，多自东床出。
昌黎宰相器，气宇吞溟渤。
门阑最前席，褒借难具述。
爱贤前辈事，此道今谁恤。
我生独何后，叹不及湔祓。
声驰翰墨场，兴尽云霞窟。
古来豪杰士，可杀不可屈。
涂穷暂时尔，被褐未宜忽。
之子乃名裔，秀爽开风骨。
尚勉激颓波，典刑庶不没。
自顺阳至均房道五首用陈符宝去非韵 其三
张嵲（宋代）

我行均阳道，冈阜如群驼。涧石既齿齿，寒山亦峨峨。

乔林木叶尽，仰见鹤鹳窠。风景固不殊，举目异山河。

我生虽尚壮，百虑纷已多。祗今且如此，后日当奈何。

细较平生中，忧乐恒相摩。悲吟谁复听，日暮越前坡。
大江东去 其三 题宗伯张阳峰仰宸楼
夏言（明代）

百尺危楼，面阳峰、览尽楚天云物。西望武昌东夏口，遥对黄州赤壁。

清簟疏帘，投壶散帙，炎夏生冰雪。玉堂惟构，未许元龙称杰。

读书夜感青黎，画楝雕檐，星斗寒光发。秋水长空涵雁影，时见断霞明灭。

学士当年，倚栏凝睇，把镜悲华发。丹心岁晚，咫尺身依日月。
浯溪
廖应瑞（宋代）

苍崖古刹夹清泉，中有元郎几百年。
策杖摩挲看不足，壮怀惆怅大江边。
发南康过左蠡
霍与瑕（明代）

朝发南康道，沙洲驷马班。寒云连北浦，冻雨合西山。

物候风霜外，人家水石间。征夫惊岁晚，愁思上容颜。
同韵效欧苏体
于石（宋代）

草庐抱膝方卧龙，狞飙撼户云埋峰。冻鹊依依飞堕地，饥鹰侧翅低盘空。

岂知水官夜鏖战，鞭虬笞凤驱前锋。茫茫万里混一色，远近高下俱迷踪。

松标特立凛生气，竹腰不折凌高风。长江一派清不泯，浩浩独行天地中。

小民祁寒易咨怨，君子守道惟固穷。有雪无雪两不问，仁耕义耨无歉丰。

君不见闭门无人僵卧处，任渠门外深丈许。穷则当与凡民异，达则当为国之瑞。

何当燮理司化钧，坐令寒谷回阳春。
玉烛新 送沈大参朝贺之京
黄仲昭（明代）

诗礼传家旧。喜早骋骅骝，康庄驰骤。十年纷署，声华著、简拔旬宣陇右。

才转闽藩，旋复承宠恩隆厚。等闲间、金带生花，海国歌諠清书。

兹逢圣主龙飞，正玉烛新调，群生咸囿。君函笺奏。

朝丹陛、带得天香盈袖。华封祝后。须念及苍生颙候。

亟旋旆、收取功名，鹓班重簉。
大年游延福寺
王十朋（宋代）

去岁曾游九日山，匆匆不暇尽跻攀。烦君访我不到处，好把诗篇载取还。
凤栖梧（安人生日·五之一）
张纲（宋代）

五日小春休屈指。花发西轩，早已传春意。应为高堂催燕喜。一枝得得来呈瑞。

绮席初开云幕邃。兰蕙腾芳，人生蓬壶里。寿酒满斟那惜醉。锦囊行拜恩封贵。
放鹰
白居易（唐代）

十月鹰出笼，草枯雉兔肥。下鞲随指顾，百掷无一遗。

鹰翅疾如风，鹰爪利如锥。本为鸟所设，今为人所资。

孰能使之然，有术甚易知。取其向背性，制在饥饱时。

不可使长饱，不可使长饥。饥则力不足，饱则背人飞。

乘饥纵搏击，未饱须絷维。所以爪翅功，而人坐收之。

圣明驭英雄，其术亦如斯。鄙语不可弃，吾闻诸猎师。
冬夜读书示子聿
陆游（宋代）

古人学问无遗力，少壮工夫老始成。
纸上得来终觉浅，绝知此事要躬行。
干藏
释普济（宋代）

恶语重重放出门，只图一个不知恩。
二千年事难遮覆，动便随人脚后跟。
平时兄弟间十三章四句送定叟弟之官桂林
张栻（宋代）

南山有佳木，柯叶正敷荣。
原图岁晚功，大用宁小成。
送王提举赴淮东七首 其四
吕本中（宋代）

入门虽多涂，其究有安宅。君能识其然，一语在物格。
颂古五十七首 其十八
释道昌（宋代）

赵州自作自受，南泉外头相救。直饶数目分明，也是私路上走。
丁丑正月赠刘恭甫即以留别
陈作霖（清代）

六经厄秦火，汉儒勤考稽。司农集大成，胸次无町畦。

后人训诂学，于兹得阶梯。君家富经术，世业承青藜。

逮子复博洽，笺疏穷端倪。染翰为文章，笔力追昌黎。

余事及诗赋，摆脱寻常蹊。鸾皇发清啸，不作寒蛩啼。

我初识子时，介绍由璜溪。龙门同御李，一见深交缔。

每当肄业顷，扃门发新题。俭腹无可搜，音屡误雌霓。

赖子行秘书，三箧指我迷。行随千里足，驽马亦駃騠。

名高旁人妒，往往俱遭诋。岂无赏识者，刮目资金篦。

邑志重纂修，局开鹭坊西。子首应徵聘，笔砚随身赍。

滥竽更及我，左右劳挈提。体例互参酌，嘉味调盐醯。

疵颣互抉摘，良药进刀圭。悔翁今作家，烛理如然犀。

谓我大事记，与子蓺文齐。泰山高且峻，肯为培塿低。

既惭复以幸，黾勉事攀跻。况此十年中，佳日常招携。

挑菜莫愁榭，采菱玄武堤。飞霞及灵谷，穷探仙佛栖。

觞咏乐复乐，唱和赋萚兮。他时寻爪印，历历皆鸿泥。

阳和催淑景，雪释冰流澌。计偕期在迩，门外车驾輗。

行当与子别，一曲听歌骊。功名亦何物，得失争虫鸡。

感子缠绵意，酒酌金玻璃。祝我赴长安，春风健马蹄。

自分骨相寒，不称居金闺。江南夏四月，芳草碧以萋。

会当返故里，暂离非久暌。游览与著述，愿子其少徯。
和袭美咏皋桥
陆龟蒙（唐代）

横截春流架断虹，凭栏犹思五噫风。

今来未必非梁孟，却是无人断伯通。
瑶台聚八仙（余昔有梅影词，今重为模写）
张炎（宋代）

近水横斜。先得月、玉树宛若笼纱。散迹苔烟，墨晕净洗铅华。误纱罗浮身外梦，似花又却似非花。探寒葩。倩人醉里，扶过溪沙。

竹篱几番倦倚，看乍无乍有，如寄生涯。更好一枝，时到素壁檐牙。香深与春暗却，且休把江头千树夸。东家女，试淡妆颠倒，难胜西家。
霜天晓角·倚花傍筛
吴潜（宋代）

倚花傍筛。花底歌声彻。最好筛筛花影，花筛浸、香奇绝。双溪秋筛洁。桂棹何时发。客里明朝送客，多少事、且休说。
颂古四十五首
释慧远（宋代）

才拈折箭断弦弓，随手双雕落碧空。
打鼓看来君不见，万牛松在祝融峰。
和程及甫迎春三首
程公许（宋代）

万生宁不念扶颠，涧壑今犹挽莫前。
过眼舜华开落几，功名好在鬓皤然。
题兜率寺
赵企（宋代）

一到巾山眼界宽，招提直在翠微间。黄鹂过处金穿柳，白鹭飞微雪点山。

渔艇两三随月上，海帆八九趁潮还。归微听得梅花角，落日西城未掩关。
竞渡歌
张建封（唐代）

五月五日天晴明，杨花绕江啼晓莺。
使君未出郡斋外，江上早闻齐和声。
使君出时皆有准，马前已被红旗引。
两岸罗衣破晕香，银钗照日如霜刃。
鼓声三下红旗开，两龙跃出浮水来。
棹影斡波飞万剑，鼓声劈浪鸣千雷。
鼓声渐急标将近，两龙望标目如瞬。
坡上人呼霹雳惊，竿头彩挂虹蜺晕。
前船抢水已得标，后船失势空挥桡。
疮眉血首争不定，输岸一朋心似烧。
只将输赢分罚赏，两岸十舟五来往。
须臾戏罢各东西，竞脱文身请书上。
吾今细观竞渡儿，何殊当路权相持。
不思得岸各休去，会到摧车折楫时。
颂古一百首
释智愚（宋代）

一棚傀儡木雕成，半是神形半鬼形。
歌鼓歇时天未晓，尚余寒月挂疏棂。
大鹏赋·并序
李白（唐代）

余昔于江陵，见天台司马子微，谓余有仙风道骨，可与神游八极之表。因著大鹏遇希有鸟赋以自广。此赋已传于世，往往人间见之。悔其少作，未穷宏达之旨，中年弃之。及读晋书，睹阮宣子大鹏赞，鄙心陋之。遂更记忆，多将旧本不同。今复存手集，岂敢传诸作者？庶可示之子弟而已。其辞曰：

南华老仙，发天机于漆园。吐峥嵘之高论，开浩荡之奇言。徵至怪于齐谐，谈北溟之有鱼。吾不知其几千里，其名曰鲲。化成大鹏，质凝胚浑。脱鬐鬣于海岛，张羽毛于天门。刷渤澥之春流，晞扶桑之朝暾。燀赫乎宇宙，凭陵乎昆仑。一鼓一舞，烟朦沙昏。五岳为之震荡，百川为之崩奔。

乃蹶厚地，揭太清。亘层霄，突重溟。激三千以崛起，向九万而迅征。背嶪太山之崔嵬，翼举长云之纵横。左回右旋，倏阴忽明。历汗漫以夭矫，羾阊阖之峥嵘。簸鸿蒙，扇雷霆。斗转而天动，山摇而海倾。怒无所搏，雄无所争。固可想象其势，仿佛其形。

若乃足萦虹蜺，目耀日月。连轩沓拖，挥霍翕忽。喷气则六合生云，洒毛则千里飞雪。邈彼北荒，将穷南图。运逸翰以傍击，鼓奔飙而长驱。烛龙衔光以照物，列缺施鞭而启途。块视三山，杯观五湖。其动也神应，其行也道俱。任公见之而罢钓，有穷不敢以弯弧。莫不投竿失镞，仰之长吁。

尔其雄姿壮观，坱轧河汉。上摩苍苍，下覆漫漫。盘古开天而直视，羲和倚日以旁叹。缤纷乎八荒之间，掩映乎四海之半。当胸臆之掩昼，若混茫之未判。忽腾覆以回转，则霞廓而雾散。

然后六月一息，至于海湄。欻翳景以横翥，逆高天而下垂。憩乎泱漭之野，入乎汪湟之池。猛势所射，馀风所吹。溟涨沸渭，岩峦纷披。天吴为之怵栗，海若为之躨跜。巨鳌冠山而却走，长鲸腾海而下驰。缩壳挫鬣，莫之敢窥。吾亦不测其神怪之若此，盖乃造化之所为。

岂比夫蓬莱之黄鹄，夸金衣与菊裳？耻苍梧之玄凤，耀彩质与锦章。既服御于灵仙，久驯扰于池隍。精卫殷勤于衔木，鶢鶋悲愁乎荐觞。天鸡警晓于蟠桃，踆乌晰耀于太阳。不旷荡而纵适，何拘挛而守常？未若兹鹏之逍遥，无厥类乎比方。不矜大而暴猛，每顺时而行藏。参玄根以比寿，饮元气以充肠。戏旸谷而徘徊，冯炎洲而抑扬。

俄而希有鸟见谓之曰：伟哉鹏乎，此之乐也。吾右翼掩乎西极，左翼蔽乎东荒。跨蹑地络，周旋天纲。以恍惚为巢，以虚无为场。我呼尔游，尔同我翔。于是乎大鹏许之，欣然相随。此二禽已登于寥廓，而斥鷃之辈，空见笑于藩篱。
再题避暑山庄三十六景诗 其六 绮望楼
弘历（清代）

埤堄岑楼耸翠林，每因眺远一登临。万家烟火随民便，圣度原如天地心。
正月二十七日陪唐子耆登卧龙时稼轩已去令人
苏泂（宋代）

晴雨烟云态，高深会见闻。
乱山依越定，一水向吴分。
元白诸侯表，杨王俊士群。
春风到红绿，花草总能文。
寄黄韭畦
缪公恩（清代）

沧江地僻无佳客，雨落狂花满敝庐。端节忆逢车马至，春风乍领笑谈馀。

衙荒不具洪州榻，性鲁空闻圮上书。惆怅灵岩天外碧，双峰新月对庭除。
读先太傅宁远伯传敬赋长律十四韵
李锴（清代）

有汉推猿臂，前朝重虎臣。茧丝宁作障，执秩足其民。

半壁凭榰柱，群陬失抚循。蛮氛裁左戢，羌事复西论。

雷火先声疾，乾坤血战频。竞传边立靖，敢信策称神。

维嬖疑诛赏，论功屡屈伸。直将成贝锦，谁肯恤劳薪。

献纳更三相，权衡赖一人。廉颇容善饭，新息偶全身。

异代山河改，王家典籍新。语方崇起剪，名竟躐甘陈。

小子诚无赖，穷年不自振。匣中遗故剑，每夜泣风尘。
简施芸隐
宋伯仁（宋代）

雪后东风作峭寒，客怀零乱客眉攒。
杭州虽近西湖月，宁似湖州把钓竿。
涂毒策禅师真赞二首 其一
陆游（宋代）

骨相瑰奇，风神萧散。貌肃而和，语尽而简。画得者英气逼人，画不得者顶门上一只眼。
偈倾一百六十九首
释智朋（宋代）

事同一家，万别千差。
云门糊饼，赵州吃茶。
何似南山鳖鼻蛇。
早发
宗泽（宋代）

繖幄垂垂马踏沙，水长山远路多花。
眼中形势胸中策，缓步徐行静不哗。
曹彦约昌谷集同官绝赋经梅成五十六字
毛滂（宋代）

淡中着色似狂颠，心与梅同迹不然。
夺我焉支宁免俗，岂无膏沐独争先。
辨桃认杏何人拙，压雪欺霜政自妍。
只恐东君招不得，好修犹在笔篱边。
慈明和尚赞
释如珙（宋代）

得人怕，得人憎。嚇得神鼎，头缩面青。烧火未著，晚参鼓鸣。
山居遣兴
易蘩（清代）

嚣境何如静境栖，长吟人坐小窗西。地偏时有閒车马，客至犹能具黍鸡。

四面松疏蟾送影，半沟水浅燕衔泥。谁知领取幽居趣，合计诗坛细品题。
伏龙山民宋正甫湖山清隐乃唐诗人陈陶故圃曾
戴复古（宋代）

故人昔住金华峰，面带双溪秋水容。
故人今住伏龙山，陈陶故圃茅三间。
千载清风徐孺子，门前共此一湖水。
百花洲上万垂杨，白鸥群里歌沧浪。
故人心事孺子高，故人诗句今陈陶。
短衣饭牛不逢尧，何如绣鞍上着锦宫袍。
瓦盆对客酌松醪，何如紫霞觞泛碧葡萄。
豆萁然火度寒宵，何如玉堂夜照金莲膏。
吟成秃笔写芭蕉，何如沉香亭北醉挥毫。
再三问君君不对，目送飞鸿楚天外。
细读山中招隐篇，超然意与烟霞会。
照影湖边双鬓皓，此计知之悔不早。
三椽可办愿卜隣，荷锸相随种瑶草。
丹芝行
陆游（宋代）

剑山峨峨插穹苍，千林万谷蟠其阳。
大丹九转古所藏，灵芝三秀夜吐光，如火非火森有芒，朝阳欲升尚煌煌。
何由斸取换肝肠，往驾素虯朝紫皇。
邹处置第一百二十八
文天祥（宋代）

方当节钺用，不返旧征魂。
凄凉馀部曲，发声为尔吞。
曳杖
陈与义（宋代）

柳条一何长，我发一何短。
余日会有余，经春卧荒疃。
曳杖陂西去，悠然寄萧散。
田垅粲高低，白水一时满。
农夫暮犹作，愧我读书懒。
且复弃今兹，前峰青蹇嵼。
送人南游
释智圆（宋代）

难阻南游兴，酣歌出故林。
路分沧海阔，山叠瘴云深。
马援碑宁在，重华庙可寻。
他年却归此，闲话学夷音。
颂古十首 其六
释行巩（宋代）

错错，戏海狞龙，冲霄辽鹤。老慈明，无著莫，笑里重重露拴索。

佛手一展日月昏，大江从此风涛恶。
临洮送袁七书记归朝（时袁生作僧，蕃人呼为袁师）
吕温（唐代）

忆年十五在江湄，闻说平凉且半疑。

岂料殷勤洮水上，却将家信托袁师。
余丈中大自虔还鄱阳弭节豫章南浦亭下相从累日议论慨然志节弥励感叹不足成鄙句送行
李光（宋代）

抗志潜心六籍中，文章直欲拟轲雄。谁云前辈风流尽，尚有斯人气味同。

南浦送行伤碧草，北窗归卧享清风。君王寤寐思黄发，会见蒲轮徵此翁。
和聂充甫晨霜
韦骧（宋代）

勿异繁霜早，园林已具腓。陨时兼夜气，凝处张寒威。

月落初分白，阳升还尽晞。棱棱不终日，由此识天机。
移梅
释居简（宋代）

雪消时候带花移，花笑移迟不振奇。今岁弗须嫌早计，趁它一点未开时。
春秋战国门。管仲
周昙（唐代）

美酒浓馨客要沽，门深谁敢强提壶。

苟非贤主询贤士，肯信沽人畏子獹.
和孙端叟蚕首十五首其十五织妇
梅尧臣（宋代）

织妇手不停，心与日月速。
常忧里胥来，不待鸡黍熟。
但言督县官，立要断机轴。
谁知公侯家，赐帛堆满屋。
濠涌水闸成赠冯明府
区大纬（明代）

烟涛何处接溟州，怪兕雄鲸出上游。旧迹百年归巨浸，庶攻不日赖嘉谋。

直教半壁凭支柱，何事投鞭可断流。由此金汤万年利，看人閒放五湖舟。
不寐四首
杨万里（宋代）

初闻一犬两犬声，次第远近鸡都鸣。
今夕明朝何日了，南村北巷几人行。
匆思春雨宿茅店，最苦仆夫催去程。
是时懒起惜残睡，如今不眠愁独醒。
听友人谈蜀道事
乐雷发（宋代）

石栈天梯荡战尘，谁驱哨马满峨岷。
尽看乌石为君子，谁问沙虫化小人。
鞑岂岂应强兀术，蜀材正自欠吴璘。
细吟猛虎长蛇句，空对西风泪满巾。
送人还吴
沈颂（唐代）

人心不忘乡，矧余客已久。送君江南去，秋醉洛阳酒。

赠言幽径兰，别思河堤柳。征帆暮风急，望望空延首。
西江月
刘过（宋代）

细雨黄梅初熟，微风燕子交飞。手拈团扇写新题。心事恹恹难寄。

片月只堪供恨，双星却有重期。石榴裙子正芬菲。知为何人慵系。
邻翁以黄菊一本见赠是岁冬暖梅已成蕾以四韵戏菊
郑刚中（宋代）

邻翁情郑重，赠我小金钱。半锸开苍藓，全根带晓烟。

数花浮酒面，三嗅种篱边。舍北疏梅近，馨香更勉旃。
凄凉犯 寒更
尤侗（清代）

愁人影共。残灯语、夜寒何处寻梦。淡月微笼，酸风乍咽，严更徐动。

孤衾自拥。听声声、如迎似送。想依稀、长歌短泣，数阕谯楼弄。

多少朱门客，锦瑟弹蛟，玉箫吹凤。凄凉伴我，吉丁当、打入心孔。

断续随风，又接着、晓钟鸣空。问鸡人、铜壶漏水几点冻。
青山白云歌送周熙穆高士归天台省亲时寓玄妙观
张以宁（明代）

扬州冬雨泥一尺，老子宫前红叶积。手持青山白云之画图，道人别我将远适。

天台山高云冥冥，千年古铁立石壁。甘棠圃废蔓草深，寂寞前朝参政宅。

玄孙今者著黄冠，朱户昔时罗画戟。图书虹气散如烟，故山青青云白白。

尔家父老鬓如丝，斸山采云人不识。一别几年不相见，寸心千里长相忆。

归将双橘寿高堂，青山白云俱动色。龙虎之山隔风雨，道人此中炼精魄。

他年拔宅上云中，此日看云意悽恻。太华峰头见夜日，三岛微青乱波赤。

道逢平叔烦语之，老夫曾是天台客。
豅豁岩
韩元吉（宋代）

苍崖两分张，绝壁千丈起。
溪流忽奔注，万古相披靡。
跳波作惊雷，跬步清见底。
攀藤上巉岩，却立半空里。
几年天师庙，栏柱岌无址。
幽禽答远响，山花乱红蘤我业不知疲，
危栈劣容屣。同僚具壶觞，
脚软正须此。尘埃得遐瞩，
真赏契心耳。
杂曲歌辞·茱萸女
万楚（唐代）

山阴柳家女，九日采茱萸。复得东邻伴，双为陌上姝。
插花向高髻，结子置长裾。作性恒迟缓，非关诧丈夫。
平明折林树，日入反城隅。侠客邀罗袖，行人挑短书。
蛾眉自有主，年少莫踟蹰。
颂古三十九首
释道枢（宋代）

新年佛法答云有，小尽依前二十九。
玉麟掣断黄金勒，却向云中大哮吼。
颂古四十八首
释慧开（宋代）

赵州若在，倒行此令。
夺却刀子，南泉乞命。
南浦水阁
华岳（宋代）

桥横南浦虹千丈，柳护西溪翠一行。
佳丽不知滋味恶，插花临水照红妆。
辛巳岁立春作
郑思肖（宋代）

大辱痛于死，含哀吊岁华。叫云声草檄，恋阙梦宣麻。

地走人形兽，春开鬼面花。年年北去妇，马上哭琵琶。
冬至日雪
王炎（宋代）

日脚初添一线长，飞花撩乱压微阳。
朱门满酌羊羔酒，谁念茅茨有绝粮。
赦归冬日宴刘氏园庄十四韵
李梦阳（明代）

脱难旋疆里，行歌入宋中。阴阳双转毂，天地一飞蓬。

忆昨遭拘双，悲伤途路穷。邹生犹雨雹，列子竟乘风。

归作墟中叟，来从河上公。壶觞聊假日，村坞坐书空。

卜筑刘园丽，芳菲汉苑通。冬亭饶雾露，阳井下霜虹。

候煖冰桃熟，林空晚杮红。玉芝穿曲槛，青筱蔽虚栊。

乐极悲心发，时违感慨雄。古人随蔓草，吾道付冥鸿。

去鲁情难忍，游梁迹岂同。重思窃符子，揽泪宋门东。
渔家
方回（元代）

全家居小艇，面色总成黧。
何可偏多子，平生仅一妻。
螺羹兼蚬肉，稗粥和秔粞。
细省庄周语，逍遥理未齐。
绝地
杨备（宋代）

列戟高门气自雄，主人应是偶相逢。
由来祸福皆人召，此地无辜唤作凶。
观物、观我八首 观我 其五 生
陈肇兴（清代）

呱呱坠地数声哀，头角岐嶷面独开。灵气自从天地出，此身原带圣贤来。

三生慧业休图佛，一世精修合到梅。茵溷花飞原定数，任风吹去莫惊猜。
病中即事十五首
赵蕃（宋代）

端居念朋友，多病懒书题。
怀旧频搔首，看云独杖藜。
鱼沉秋水阔，鸿远暮天低。
直恐乖离久，相逢老少迷。
碧落洞（在英州下十五里。）
苏轼（宋代）

槎牙乱峰合，晃荡绝壁横。
遥知紫翠间，古来仙释并。
阳崖射朝紫，高处连玉京。
阴谷叩白月，梦中游化城。
果然石门开，中有银河倾。
幽龛入窈窕，别户穿虚明。
泉流下珠琲，乳盖交缦缨。
我行畏人知，恐为仙者迎。
小语辄响答，空山自雷惊。
策杖归去来，治具烦方平。
田南寺
游少游（宋代）

我本无心似白云，应缘未见宰官身。何时铁笛千山首，吹起梅花一点春。
耆英会诗
王谨言（宋代）

相印貂冠粲六符，华颠高会侍臣俱。
不将官职夸乡里，唯尚年龄入画图。
履道清欢追故事，竚瞻阴德见訏谟。
叨陪几杖真荣观。珪壁丛中问珷玞。
次韵苏注承议天钵元长老像前捻香
晁补之（宋代）

萧然方丈病仪成，蓑笠忘来一境清。
应作是观宁有相，实无得度即非情。
日常居士行时午，月在生公讲处明。
能识微言只夫子，可怜惟我最初程。
有客生致两雉不忍杀开笼纵之二首 其二
孙觌（宋代）

谁令孤鷕遂专场，剪迭笼中看鸟翔。文章正坐虎毛柄，铩羽一落千丈强。

翠翎低摧少颜色，奇祸非汝能遮防。匆匆应媒莫浪出，尊拳毒手正交相。
言怀
仇远（元代）

此地曾经李白游，湖山消得好诗留。
两桥十里东西市，只欠春风一酒楼。
寄题真爱堂三首
裘万顷（宋代）

终南佳处暂栖迟，堪笑唐朝左拾遗。
渠但借山为捷径，山中滋味岂曾知。
次韵李道士观南山三首 其三
张纲（宋代）

柴门无事昼慵开，杖履谁曾得得来。隔岸野花随处发，护巢幽鸟傍林回。
秋夜
王建（唐代）

夜久叶露滴，秋虫入户飞。
卧多骨髓冷，起覆旧绵衣。
寄族弟弘中隐白石山
谢纪（明代）

白石山中好隐居，高栖挹翠景清虚。心闲何事堪潇洒，一曲瑶琴万卷书。
谷雨
方太古（明代）

春事阑珊酒病瘳，山家谷雨早茶收。
花前细细风双蝶，林外时时雨一鸠。
碧海丹丘无鹤驾，绿蓑青笠有渔舟。
尘埃漫笑浮生梦，岘首于今薄试游。
怀施侍御儒遂赠 其一
祝允明（明代）

崇堞倚紫冥，丹谯摩空青，城中树稀无鸟声。昨日闻公入朝列，相思一夜肠欲绝。

古人不可见，今人交多面。古人千载只可慕，今人可慕难可遇。

君离越王台，吴王台下来。执手一徘徊，销尽万古胸中埃。

与君交一日，一日一日益。交君未渠央，我长不可极。
菩萨蛮
张秀端（清代）

碧茵绣幔重重锦。流苏五彩鸳鸯枕。匝地簟纹凉。氛氲来异香。

鸯棋声定后。笑语闲清昼。六幅画屏风。夜阑灯烛红。
和陶劝农六首
苏轼（宋代）

天祸尔土，不麦不稷。
民无用物，珍怪是直。
播厥熏木，腐余是穑。
贪夫污吏，鹰挚狼食。
即席赋长句赠陈剑秋、罗持有
丘逢甲（清代）

平生我爱陈太学，封章上数汪黄恶。平生更爱罗江东，请讨朱黄意气雄。

中原今日正多事，书生要共持清议。不薄今人爱古人，当代岂无天下士。

茫茫八极愁风尘，开尊且醉春江春。相期少壮各努力，莫遣莺花空笑人。
题昭昭阁
王庭圭（宋代）

天意岂难诉，云烟渺降真。倚栏瞻日月，满壁绘星辰。

夜梵光生户，晨炊灶见神。高门有阴德，当不误儒身。
南歌子 湖州作
苏轼（宋代）

山雨萧萧过，溪风浏浏清。小园幽榭枕蘋汀。门外月华如水、綵舟横。

苕岸霜花尽，江湖雪阵平。两山遥指海门青。回首水云何处、觅孤城。
次韵秦少章蜡梅
李廌（宋代）

底处娇黄蜡样梅，幽香解向晚寒开。
故人未寄岭头信，先报江南春意来。
关山月 二
徐陵（南北朝）

月出柳城东。
微云掩复通。
苍茫萦白晕。
萧瑟带长风。
羌兵烧上郡。
胡骑猎云中。
将军拥节起。
战士夜鸣弓。
言怀
赵抃（宋代）

前日桐江今赣川，谏官得郡愧非贤。东吴乡便君恩厚，理棹重来始四年。
水调歌头·雷在地中复
林辕（元代）

雷在地中复，山下出泉蒙。枢机合发，时惟君子为能通。初九潜合勿用，上九亢合有悔，溟滓萃黄宫。大畜有攸利，善继养元雄。剥鸿蒙，求鼎实。作参同。有孚盈缶，油然道济沛其丰。酬酢噬金遁＊，鲋瓮包承敝漏，退食总由公。纳约自户牖，其道永无穷。
赠典簿史奈致仕还沁源
林光（明代）

幕下怜君勇乞身，归程刚好及初春。马骡相逐迎孙子，山水安排作主宾。

混迹自堪忘势分，知几终不厌清贫。桑麻满地花红白，村酒时看酌野人。
钱江晚行
端木国瑚（清代）

海角孤云白，澄空万顷波。江声回夜月，帆影上秋河。

岸出鱼龙伏，船鸣雁鹜过。明朝看山色，知是富春多。
出黄牛峡
张问安（清代）

青山影里倒尊罍，绝壁腾波郁不开。豁眼夷陵城下路，万峰才尽大江来。
戏书麻线堆下
范成大（宋代）

一身半世走奔波，疑是三生宿债多。
折券已饶麻线岭，责偿难免竹竿坡。
晚坐和韵 其四
仲并（宋代）

醉眼全醒病亦醒，虚斋危坐听无声。锦囊欲报清新句，自笑常谈只老生。
送张升卿宰新滏
岑参（唐代）

官柳叶尚小，长安春未浓。送君浔阳宰，把酒青门钟。

水驿楚云冷，山城江树重。遥知南湖上，只对香炉峰。
自赞
陈郁（宋代）

年方九秩开，丹脸映碧眼。习静寸心安，味穷百事懒。

由中以致寸，闻道亦非晚。噫，十年撰述幸随龙，二圣在天应默眷。
火后
戴表元（宋代）

当年歌酒留连处，火后来看一惘然。
傍水几家初饮马，入春三月未闻鹃。
炎凉世事残城树，歌哭人声去客船。
不是危肠拼醉得，颠狂无处著诗篇。
题南窗壁
陈献章（明代）

南风吹面处，不省是南窗。此意无人会，乾坤落酒缸。
暝色
陈与义（宋代）

残辉度平野，列岫围青春。
柴门一枝筇，日暮栖心神。
暝色着川岭，高低郁轮囷。
水光忽倒树，山势欲傍人。
万化元相寻，幽子意自新。
肃肃夜舟久，空明动边垠。
田鹤吟相应，我独无荒邻。
短篇不可就，所寄聊一伸。
柯桥客亭
陆游（宋代）

小市初晴已过春，朱樱青杏一番新。
灞陵老子无人识，暂借邮亭整角巾。
郁林八景诗 其七 紫水流霞
邝元乐（明代）

城南紫水不常流，桂发新香预报秋。尽说红霞能映树，祥光偏令照龙头。
天津幽居
邵雍（宋代）

予家洛城里，况复在天津。
日近先知晓，天低易得春。
时光优化国，景物厚幽人。
自可辞轩冕，闲中老此身。
送通判学士归南国
释重顯（宋代）

斾拥帆开照德星，天风高兴国风清。
武夷仙仗知回也，各下禅云到地迎。
缘识
宋太宗（宋代）

中秋八月祥风遍，慢上东轮云游转。
清境将开照玉京，一时宫阙为银殿。
夜静寒光半欹楼，穿入帘帷白如练。
景致融怡露添寒，薄茶佳客随情翫。
无问高下尽一般，爽气周天如雪霰。
千家万家仰天维，漏永更深方罢看。
和陶杂诗十一首
苏轼（宋代）

蓝乔近得道，常苦世褊迫。
西游王屋山，不践长安陌。
尔来宁复见，鸟道度太白。
昔与吴远游，同藏一瓢窄。潮阳隔云海，
岁晚倘见客。伐薪供养火，
看作栖凤宅。
风雨中寻李十一因题船上
白居易（唐代）

匹马来郊外，扁舟在水滨。
可怜冲雨客，来访阻风人。
小榼沽清醑，行厨煮白鳞。
停杯看柳色，各忆故园春。
舟行即事
夏竦（宋代）

微阳下江树，秋叶泛残红，
雁背寒塘雨，帆争晚渡风。
寺桥人倒影，渔径菊分丛。
正是承平日，轻艘万派通。
通明馆洒扫二首
徐冲渊（宋代）

圣恩宽大放还乡，便著草鞋挑钵囊。
中路忽逢天柱招，一行今侍玉皇香。
浮舟载月苕溪上，倚杖瞻云魏阙旁。
身到通明上头馆，好山惊见暮苍苍。
渔父词（其四）
薛师石（宋代）

船系兰芷鲙长鲈。曲袷方袍忽访吾。神甚爽，貌全枯。莫是当年楚大夫。
送腊梅与曾谹父
曹勋（宋代）

紫烟破萼缀蜂房，薇露浓薰冉冉香。
寄与赤城贤太守，要知和气入风光。
春欲暮雪作不已简子新
家铉翁（宋代）

乍暖轻寒春正深，晚云犹解作同云。
从教门外雪三尺，认取沂边春十分。
均庆寺
季咸（宋代）

一方灵迹两峰间，左右芒山与砀山。
胜地昔曾钟王气，高僧谁此掩禅关。
翚飞巍殿烟瓴碧，翠削层崖苔藓斑。
千古英雄无处问，岭头依旧白云闲。
九日北园思临涡之游
韩维（宋代）

吾生岂鹰鹯，胡为见羁绁。题鞭古胜地，落帽秋佳节。

一为尘事古，坐叹高会缺。天兼水澄淡，树与堤曲折。

萸房露应重，菊艳晨可撷。嘉景成想像，清樽废提挈。

阴风吹北园，众槁声切切。把酒望霜空，冥鸿溯辽碣。
浮云
江韵梅（清代）

浮云变幻太无端，岂易优游菽水欢。最是幽禽飞已倦，秋风萧索得归难。
句
吴鸿（宋代）

三溪世事名千古，双柏馀阴照别州。
韩康公挽词三首 其一
苏轼（宋代）

故国非乔木，兴王有世臣。嗟余后死者，犹及老成人。

德业经文武，风流表搢绅。空馀行乐地，处处泣遗民。
普光寺睡起
王慎中（明代）

群动各有营，蹙蹙不得息。嗟哉尺蠖徒，烦蹇牵物役。

岂谓尘中姿，还寄云外迹。古刹绝浮氛，法堂鲜来客。

首夏澹新凉，偃卧不知夕。觉来盼高峰，近远各异色。

草摇席下芳，筠散尊中碧。鸟语无俗音，泉漱皆洌泎。

俛仰惬幽赏，去矣从所适。
江边思家
周玉如（明代）

北望一含愁，归心俯碧流。
滩虽注南海，湘亦接巴流。
天阙当牛斗，台城枕石头。
侬家生长地，终岁信悠悠。
东山礼祖塔二首 其二
释守卓（宋代）

古鉴光分前后身，拟于何处拂埃尘。易观刹海毛端现，难把师心说向人。
夜意
陆游（宋代）

名姓人谁记，形骸老渐侵。
酒悭停剧饮，诗退负高吟。
雨隔疏更断，云藏古院深。
衰迟常兀兀，惆怅少年心。
和参谋至日喜雪三首 其一
陈渊（宋代）

风鸣竹屋惧将颠，起视同云隘万川。共喜葭灰初应律，那知柳絮已漫天。

传杯莫怕山颓玉，闭户从教径糁毡。幕府老成堪倚杖，故应衰病得安眠。
青玉案·庭下石榴花乱吐
文征明（明代）

庭下石榴花乱吐，满地绿阴亭午。午睡觉来时自语，悠扬魂梦，黯然情绪，蝴蝶过墙去。
骎骎娇眼开仍，悄无人至还凝伫。团扇不摇风自举，盈盈翠竹，纤纤白苎，不受些儿暑。
台湾官府纪事
洪繻（清代）

前车载囊橐，后车载妻孥。壮丁夹傍路，布地黄金铺。

江山方鼎沸，官府争首途。国事彼何知，鼠窜保头颅。

何来庾吴郡，载去飞舳舻。始知朝庙上，多此误国徒。

可怜海外民，日日望来苏。去者已如鲫，在者亦犹驽。

行旌出郊野，阻截逢狗屠。千夫拥锹锸，一夫起啸呼。

官长将焉往，进退局辕驹。轿有七宝笥，箧有一箪珠。

匍匐献营垒，四出调兵符。护卫过城甸，胜似供军需。

官守弃陷阱，生死脱崎岖。海峤三千里，谁能为负嵎。
十二月立春
胡安国（宋代）

未临除夕气先交，玉嶂朝来见日消。冰自解围回木色，花能传信满梅梢。

人家剪彩应书字，天仗迎春尽广郊。北望寒云魂梦断，任从飞去莫相招。
金缕曲 红线
顾太清（清代）

技也原非幻。入危邦、床头盗合，身轻如燕。甲帐风生申夜警，悄身兰堂深院。

好趁取、灯昏香断。太乙神名书粉额，挂胸前、匕首龙纹灿。

奇女子，字红线。

功成岂为求人见。慰君忧、感知酬德，免他争战。遁迹云山游世外，酒海花场谁恋。

劳主帅、中庭夜饯。野鹤翩然随所适，冷朝阳、特赋菱歌怨。

乘雾去，碧天远。
宴都尔伯特亲王策凌郡王策凌乌巴什等于万树园诗以纪事 其一
弘历（清代）

万树参天焕曙霞，穹庐酒醴乐柔遐。薰风五月偏含爽，湛露三巡共拜嘉。
病中书怀
曹禾（清代）

秋色淹高枕，萧疏镇日闲。官贫人不问，性冷病相关。

深雨成空谷，虚亭对远山。岩峦时入梦，适兴一跻攀。
挽袁自如大司马 其一
陈炅（明代）

一出关门任是非，忽来萋菲动天威。当时共喜平台对，今日翻从大理归。

本谓五年期雪耻，谁令六月见霜飞。长城万里今何在，闻道关山数被围。
寄宣城使君陈中书兼简谢别驾林叔恭 其二
释居简（宋代）

乐雠稽古暂专城，孰愈金莲夜直频。风月平分与宏放，江山多助到清新。

乡来素练江犹净，近日芳池草又春。想见尊前酬别乘，武夷山下付衣人。
题清风岭崖石
王氏（宋代）

君王不幸妾当灾，弃女抛男逐马来。
夫面不知何日见，妾身还是几时回。
两行怨泪频偷滴，一对愁眉怎得开。
遥望家乡何处是，存忘两字苦哀哉。
游处州石门洞赋长句二十韵
徐恢（宋代）

我闻石洞今几年，一朝来系秋风船。
大船膖肛小船远，渔舟替涉幽涧泉。
拖舟上上抵砂砾，更与略彴相夤缘。
黄冠道士衣翩翩，殷勤为我临涧边。
相逢一笑挽登岸，忽见珍馆罗修椽。
谢公旧隐无处问，洗眼但看山中篇。
佳哉南国典刑在，大羹遗味朱丝弦。
当是发兴岂神助，两峰对面攙青天。
主人掉头谓不尔，尚能飞瀑千仞悬。
杖筇西下取微径，其境过清神凛然。
初疑穷冬蕴积雪，惊飚拥下阴崖巅。
又疑冰绡挂林杪，薄暮缥缈摇轻烟。
蔽空乍觉微雨集，堕地复作跳珠圆。
谢公得尔句偏好，我今其忍相弃捐。
山奇水怪世莫测，神龙定自藏九渊。
龙兮汝能水下土，胡为懒惰贪昼眠。
自淮以北皆故壤，犬羊烂熳疆域膻。
挽河莫假壮士力，奔雷走电一洗湔。
我诗虽乏漫郎语，强颜犹可供磨镌。
为君他日落此笔，千秋万岁令人传。
同秘书弟赋三老各一首·老妾
刘克庄（宋代）

伤春感旧似中酲，乐器全抛曲谱生。
自小抱衾无怨色，有时拥髻尚风情。
曾陪太尉斟还唱，犹记司空眼与声。
著主衣裳为主寿，莫如琴客别宜城。
吴汉逸家荆
孙觌（宋代）

高人卧江海，烟雨三家村。白眼憎俗徒，青山自当门。

披图望千载，耿耿尚自存。金铸騕袅蹄，漆书科斗文。

虬螭盘六印，牺象刻四尊。剑包虎皮斑，琴漫蛇腹纹。

犹吐星芒寒，尚带雷斧痕。我亦望古者，昂昂真戴盆。

傥未倚门挥，应许置榻论。从公问奇字，载酒过子云。
辛卯三月金沙道中
阳枋（宋代）

八九雨点青春老，三两莺声绿荫深。
眼界无尘归路称，丹青难画此中心。
客居书怀奉寄介然若谷才仲兼简信民
吕本中（宋代）

客愁如长河，浩荡去不息。未来已相关，千里在咫尺。

抱疾寄他已，终年守岑寂。中虚耗神志，内热损筋力。

长虞二竖撄，复有寒馁迫。怪渠甑上烟，愧尔囊中帛。

平生所读书，已如不相识。坐贻已党笑，敢辞尘埃没。

旧游今几时，转眄忽陈迹。死者不复见，墓草春已碧。

生者天一涯，未免陈蔡厄。儿曹乳臭在，瞑目分黑白。

虽无未见书，颇多雌黄笔。出言辄周孔，而不辨菽麦。

啾啾要酬和，内顾颇牵率。坐令怀抱恶，更觉天宇窄。

忽忽十年事，俯仰同戏剧。从来肺腑亲，翻手胡与越。

独馀二三子，肝胆犹铁石。尚怪东郭贫，亦讶怀祖黠。

西轩来何时，箪瓢共饥渴。念君不能已，一饭再三噎。

谁能明予心，皎皎霜夜月。
王子立与迟等游陈家园桥败几不成行晚自酒务
苏辙（宋代）

桃李城东近不遥，偶闻花发喜相邀。
断桥似欲妨佳思，好雨犹能借此朝。
随分开樽依绿草，偶然信马及余瓢。
重来莫道无闲暇，紫燕黄鹂日渐娇。